Το **Σπίτι των Μπαμπαγιαγκά** (γαλλικά: *Maison des Babayagas*‎) είναι μια καινοτόμος αυτοδιαχειριζόμενη πρωτοβουλία στέγασης για ηλικιωμένες γυναίκες, που βρίσκεται στο προάστιο Μονρεΐλ, στην ανατολική πλευρά του Παρισιού.  

Το σπίτι των Μπαμπαγιάγκας στο προάστιο Μονρεΐλ του Παρισιού

Έννοια
------

Το σπίτι των Μπαμπαγιαγκά είναι ένα εναλλακτικό μοντέλο κοινωνικής στέγασης ηλικιωμένων γυναικών που επιτρέπει στα μέλη του να διατηρούν την ανεξαρτησία τους αλλά και να δρουν συλλογικά μέσα σε μια υποστηρικτική κοινότητα. Απευθύνεται σε ηλικιωμένες γυναίκες που είχαν χαμηλόμισθη αμειβόμενη εργασία ή μη αμειβόμενη εργασία (π.χ. φροντίδα της οικογένειας), οι οποίες τείνουν να έχουν περιορισμένες επιλογές στέγασης. 

Το σπίτι των Μπαμπαγιάγκας στο προάστιο Μονρεΐλ του Παρισιού

Ονομασία
--------

Το όνομά του το πήρε από ένα υπερφυσικό ον, την Μπάμπα Γιαγκά, η οποία είναι μια πολύπλευρη και αινιγματική μορφή της λαογραφίας της Ανατολικής Ευρώπης. Η Μπάμπα Γιαγκά ως μάγισσα και γιαγιά είναι μια γυναίκα μυητής που βοηθάει τις γυναίκες να βοηθήσουν τον εαυτό τους.

Υλοποίηση
---------

Το 1999, η Γαλλίδα φεμινίστρια Τερέζ Κλερκ (1927-2016) σχημάτισε μια ομάδα ακτιβιστριών με σκοπό να δημιουργήσουν ένα αυτοδιαχειριζόμενο μοντέλο στέγασης ηλικιωμένων γυναικών. Έπειτα από 13 χρόνια σκληρής δουλειάς και αφοσίωσης έλαβαν χρηματοδότηση κυρίως από κρατικούς φορείς. Το σπίτι των Μπαμπαγιαγκά, μια ολοκαίνουρια εξαώροφη πολυκατοικία στο κέντρο του Μονρεΐλ, άνοιξε τις πόρτες του τον Οκτώβριο του 2012. Περιλαμβάνει 24 αυτόνομα διαμερίσματα, κοινόχρηστους χώρους και κήπους.

Βασικές αρχές
-------------

Το σπίτι των Μπαμπαγιαγκά στηρίζεται στις ακόλουθες αρχές:

* Αυτοδιαχείριση. Οι βασικές αποφάσεις λαμβάνονται από τους κατοίκους.
* Φεμινισμός. Δέσμευση για κοινωνική δικαιοσύνη και ενδυνάμωση των γυναικών.
* Αλληλεγγύη. Σεβασμός της ατομικής αυτονομίας αλλά και αλληλοϋποστήριξη.
* Κοινοτική δέσμευση. Συμμετοχή στα πολιτιστικά, κοινωνικά και πολιτικά δρώμενα της ευρύτερης κοινότητας.
* Περιβαλλοντική υπευθυνότητα. Δέσμευση για σεβασμό και προστασία στο περιβάλλον.

Λειτουργία
----------

Οι κάτοικοι του σπιτιού Μπαμπαγιαγκά καταλαμβάνουν μικρά ατομικά διαμερίσματα ή μοιράζονται τα διαμερίσματα με συγκατοίκους. Ζουν συλλογικά και αλληλοϋποστηρίζονται. Κάθε κάτοικος εργάζεται 10 ώρες την εβδομάδα για την εύρυθμη λειτουργία του σπιτιού αφού δεν υπάρχουν μάγειρες, νοσοκόμες ή επαγγελματικό προσωπικό. Όλοι μαζί αναλαμβάνουν το κόστος της μηνιαίας επίσκεψης ενός επαγγελματία υγείας. Στον ισόγειο κοινόχρηστο χώρο του κτιρίου φιλοξενούνται δραστηριότητες ανοιχτές στην ευρύτερη κοινότητα όπως συναυλίες, δημιουργική γραφή, εργαστήρια ζωγραφικής και ομάδες συζήτησης.

Σημειώσεις-παραπομπές
---------------------

1. ↑  «La Maison des Babayagas, l’« anti-maison de retraite » à Montreuil» (στα γαλλικά). *Le Monde.fr*. 2016-02-22.. Ανακτήθηκε στις 2020-12-10.
2. ↑  «A Montreuil, la Maison des Babayagas pose un regard différent sur le vieillissement» (στα γαλλικά). *Le Monde.fr*. 2010-02-15.. Ανακτήθηκε στις 2020-12-10.
3. ↑  *Sharing Cities*. The MIT Press. 2015. ISBN 978-0-262-32970-5.
4. ↑  «Thérèse Clerc, La maman des Babayagas». *nananews.fr*. Ανακτήθηκε στις 10 Δεκεμβρίου 2020.
5. ↑  «A Montreuil, la Maison des Babayagas pose un regard différent sur le vieillissement» (στα γαλλικά). *Le Monde.fr*. 2010-02-15.. Ανακτήθηκε στις 2020-12-10.
6. ↑  «Thérèse Clerc, La maman des Babayagas». *nananews.fr*. Ανακτήθηκε στις 10 Δεκεμβρίου 2020.
7. ↑  «Our Mission» (στα Αγγλικά). Ανακτήθηκε στις 10 Δεκεμβρίου 2020.
8. ↑  «Urban Cohousing the Babayaga Way». *Senior Planet* (στα Αγγλικά). 7 Μαρτίου 2016. Ανακτήθηκε στις 10 Δεκεμβρίου 2020.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Σπίτι των Μπαμπαγιαγκά** |